Ôd soboty do soboty
Krōtki przeglōnd zdarzyń ze świata z ôstatnich siedmiu dni.
27.01.2018: Niy żyje Ingvar Kamprad
Umar Ingvar Kamprad, chop, co założōł i bez duge lata kludziōł Ikea. Kamprad umar 27 stycznia na swojij farmie wele Älmhult. Bōł 91 lŏt stary.
Piyrszy gyszeft Kamprad mioł, jak mu było piyńć – sprzedŏwoł kołki swojim sōmsiadōm. Ikea założōł we 1943 roku, a piyrszy tŏwŏr ôd tyj fyrmy to były repliki ujkowego stoła do kuchnie. Kamprad do 2010 roku to bōł nojbogatszy Szwed. Ôd 1976 do 2013 miyszkoł w Lozannie (Szwajcaryjŏ), co ś nij wrōciōł do Szwecyje na pynzyjo.
Kampradowo śmierć niy bydzie mieć żŏdnego wpływu na Ingka Group – fyrma-matka ôd Ikea. Jak pedzioł szwedzkimu serwisowi www.di.se Lars-Johan Jarnheimer, prezes ôd Ingka Group: “Zdŏ mi sie, co nic sie (po tyj śmierci – przip. red.) niy dzieje. Durś normalny gyszeft”. Przidoł ale, co chociŏż we fyrmie tym, co znali Kamprada, bydzie sie za nim cnić, ale nojlepsze, co idzie zrobić do jego uczczynio, to dalij iś ze staraniym ô niskie cyny i jeszcze lepszo produkcyjo mebli.
Źrōdło: Dagens industri
30.01.2018: Bolawy Brexit
Podug raportu ôd brytyjskigo regyrōnku niy ma takigo scynariusza Brexitu, przi kerym wyńście niy zaszkōdzi gospodarce ôd Wielgij Brytanije – pisze serwis BuzzFeed News. We kożdyj prognozie gospodarka bydzie rōść wolnij: ô 2, 5 abo 8 procynt bez nojbliższe 15 lŏt.
Krōm tego wpływ wyńściŏ z Unije we krōtszym czasie bydzie jeszcze barzij dramatyczny, tak co trza sie lynkać ô pozycyjo Londynu, kiery robi za globalne gyszeftowe cyntrōm.
Regyrōnek niy ôpublikowoł ofyn tego raportu.
Źrōdło: The Daily Beast
31.01.2018: Hong Kong zakŏzuje handlować elefantowōm kościōm
Hong Kong to je nojwiynkszy rynek handlu elefantowōm kościōm na świecie, z tradycyjami starymi 150 lŏt. Terŏzki ale wkludzōne bydzie prawo, co do 2021 roku blank zakŏże tego gyszeftu. Prawo podane je na te, co ôd niydŏwna fōnguje kaj indzij w Chinach.
Zakŏz bydzie wkludzōny w trzech krokach. Nojprzōd zakŏżōm handlu trofyjami ze zwiyrza i elefantōwōm kościōm modszymi jak ze 1975 roku. Niyskorzij zakŏz bydzie sie tykać tyż starszych. Na ôstatku, we 2021 roku, gyszefciŏrze bydōm mieć przikŏzane zlikwidować swoje magazyny. Sztrŏfy do szmuglyrzy tyż bydōm wiynksze: fto by dalij handlowoł zakŏzanym towarym, ryzykuje 1,3 milijōna dolarōw sztrŏfy abo 10 latami wiyńziyniŏ.
Źrōdło: BBC
szl_Latn szl_Latn szl_Latn szl_Latn szl_Latn szl_Latn nno_Latn eng_Latn szl_Latn szl_Latn szl_Latn eng_Latn szl_Latn szl_Latn szl_Latn szl_Latn